L'Eliana inverteix més de 732.000 euros en l'asfaltat dels seus carrers
29 de setembre de 2021

L'Ajuntament de l'Eliana està duent a terme, des de principis de setembre, diverses obres de renovació d'asfaltat i reforç del ferm en diferents punts del terme municipal. Concretament, actuarà en un total de 46 localitzacions en el qual invertirà un 732.350 euros i que inclourà el repavimentat de vials principals i secundaris, asfaltat de carrers en terres, reparació de ressalts per arrels i millora de vials deteriorats.

Les actuacions consistiran en el fresat del ferm existent, el reg d'adherència i imprimació i una nova capa d'aglomerat asfàltic. En aquells casos que ho requerisca es realitzarà un sanejat de la zona, eliminació d'arrels i el farciment, amb llastos artificials o de formigó, a més de la reposició de tota la pintura viària.

Així s'han repavimentat ja vies principals com l'avinguda de Riba-roja de Túria, el carrer Tuéjar, la zona del centre comercial El Osito, l'avinguda Germanies o la de la Torre del Virrei. Per part seua, l'asfaltat de vies secundàries ha inclòs actuacions com les realitzades al carrer 2 de maig, Zarauz o Concòrdia.

A més, continuen els treballs en un total de 8 carrers que encara estaven sense urbanitzar i per tant presentaven camins de terra com la plaça Tetuan, el carrer Barcelona o Els Tarongers. Quant als ressalts d'arrels el Consistori està actuant sobre 30 punts diferents, com el carrer Miguel Hernández, Caixa d'estalvis, en diversos punts del carrer San Miguel, carrer Serrans, la plaça d'Espanya o l'avinguda de la Generalitat. Per part seua, s'han reparat vials deteriorats com el carrer Oliva, Múrcia, Alcublas o Escalante, entre altres.

L'alcalde, Salva Torrent, ha destacat que l'objectiu és millorar l'Eliana i ha posat en valor el gran esforç personal i administratiu que l'Ajuntament està desenvolupant per a tirar avant totes les obres que en aquest moment estan en marxa en la localitat.